程良器嘉量解元許爲寫照作詩求之
作者：葛勝仲
朝代：宋

paragraphs: 虎頭千古丹青傑，誰言黠中有癡絕。
手揮五絃真勝詣，頰染三毫更超越。
自言四體媸或妍，顧與妙處無相關。
炯炯雙瞳點圓碧，筆下頓覺神明還。
程郎言語妙天下，畫復通靈能變化。
掃除俗骨畫如詩，摹寫天機詩似畫。
竹齋溪嶼數相從，似蒙儃儃窺塵容。
詆呵衆史露拙迹，疑有心畫藏胸中。
寒鄉鼠目麞頭子，葛帔練裙謝龜紫。
幼輿政自丘壑人，試爲寫傳巖石裏。